## La Generalitat destina 3,6 milions d’euros a modernitzar 16 àrees industrials de la Ribera Alta

*** Un total de 13 municipis de la comarca rebran unes ajudes que permetran impulsar i fer més competitius els seus parcs empresarials
* Estes subvencions d’Ivace+i cobriran fins al 80 % de les actuacions en 2025 i el 100 % en l’exercici 2026**

La Generalitat, per mitjà de l’Ivace+i, ha concedit 3,6 milions d’euros en ajudes directes a modernitzar 16 àrees industrials de la Ribera Alta, en el marc de la convocatòria 2025-2026 de millora de parcs empresarials.

Estes subvencions estan dirigides als ajuntaments de la Comunitat Valenciana, amb l’objectiu d’impulsar projectes de millora, adequació d’infraestructures i de renovació en espais industrials. En total, s’han adjudicat 52,37 milions d’euros en tota la Comunitat Valenciana.

Per a la consellera d’Innovació, Indústria, Comerç i Turisme, Marián Cano, esta inversió “és una mostra clara del nostre compromís per impulsar els parcs empresarials de la Ribera Alta, una comarca amb un important potencial de creixement”.

“Volem que les seues àrees industrials es convertisquen en espais més competitius, segurs i sostenibles, que atraguen noves inversions i generen ocupació de qualitat. Apostar per estes àrees industrials és apostar pel futur econòmic i social de la comarca”, ha continuat.

Així mateix, Cano ha detallat que se’n beneficiaran les localitats d’Alberic, l’Alcúdia, Algemesí, Alzira, Beneixida, Carcaixent, Catadau, Guadassuar, Massalavés, Montserrat, la Pobla Llarga, Real i Castelló.

Del total concedit per a la Ribera Alta, 259.629 euros es destinaran a projectes d’execució anual en 2025, concretament per a l’àrea industrial Partida Materna d’Alzira, amb què se subvencionarà fins al 80 % del cost de les actuacions per estar incloses en la línia per a municipis amb entitat de gestió i modernització (EGM); i el Sector 2-Carrer de la Safor de Carcaixent, amb una cobertura del 74 % de les intervencions.

**Projectes plurianuals**

En l’àmbit dels projectes plurianuals, es duran a terme millores en els espais empresarials I-2 La Marquesa d’Alberic, La Creu i Camí Real de l’Alcúdia, La Muntanya de Beneixida i Els Olivars de Catadau, amb subvencions del 74 % en 2025 i del 100 % en l’exercici 2026.

També se’n beneficiaran Oest de Guadassuar, Sector 5 de Massalavés, Les Valletes de Montserrat, La Closa de la Pobla Llarga, la Zona Sud nucli urbà de Real i El Pla de Castelló.

Així mateix, rebran subvencions del 80 % en 2025 i del 100 % en 2026 les àrees industrials Pepe Miquel i Cotes d’Algemesí i El Pla d’Alzira, en el marc de la línia d’actuació destinada a municipis que disposen d’una EGM constituïda en els seus parcs empresarials.

**Actuacions a la Ribera Alta**

Entre les principals actuacions previstes en les àrees industrials de la Ribera Alta destaca la instal·lació de sistema de videovigilància, amb càmeres connectades a la Policia Local amb la finalitat de reforçar la seguretat i previndre incidents, així com la implantació d’un sistema de megafonia industrial per a emetre avisos o instruccions en cas d’emergència, millorant així la capacitat de resposta davant de situacions imprevistes.

També s’habilitaran punts de recàrrega per a vehicles elèctrics, i es duran a terme millores en l’enllumenat públic amb tecnologia d’eficiència energètica. Així mateix, es crearan zones per a la gestió de residus, a fi de fomentar una gestió ambientalment responsable.

Les actuacions també preveuen la rehabilitació de les zones verdes dels espais empresarials, amb vegetació autòctona, mobiliari urbà, ombra i recorreguts accessibles, que oferixen un espai de descans i esplai per als treballadors, al mateix temps que es crea una barrera vegetal natural que ajudarà a mitigar la contaminació acústica.

De la mateixa manera, s’actuarà en la millora de la xarxa viària, incloent-hi el reasfaltatge de carrers, la remodelació de voreres, la creació de noves zones d’aparcament i l’increment de boques d’incendis per a reforçar la seguretat, així com la instal·lació de directoris informatius per a millorar la localització de les empreses.

Fecha: 12/09/2025